#

# **Ülle Madise**

# **õiguskantsler**

1. Mida soovitaksid värskele riigiametnikule või avaliku sektori töötajale? Milliseid põhimõtted ei tohiks unustada ja mis aitaks igapäevaste töiste väljakutsetega toime tulla?

Probleem on nii hea kui tark võimalikult kiiresti lahendada, mitte lihtsalt menetleda. Ärakuulamise, avatuse, otsustuste kirjapaneku jm menetluspõhimõtted on seatud lahendust toetama, mitte edasi lükkama või lahjendama. Oluline on mõista probleemi tuuma, seejärel otsida kiireimat õiguspärast, õiglast ja mõistlikku lahendust. Veatu menetlemine paraku ei vii automaatselt parima lahenduseni; süveneda on vaja, ja vahel ka riske võtta. Avaliku sektori töötaja on sageli inimeste jaoks riigi nägu, see, kes annab vastuse küsimusele, kas minu riik mõistab mind, kas minu riik hoolib minust, kas on minuga väärikas ka siis, kui mul ei ole õigus või kui aidata ei saa. Ametnikud võiksid rohkem üksteist toetada ja tunnustada, omavahelised mõõduvõtud ega hõõrumised ei vii edasi ei ühe organisatsiooni sees ega organisatsioonide vahel. Usun kindlalt, et koostöö ja tööjaotus, üksteise aja ja närvide säästmine ning inimlik soojus on edu võti.

2. Mida Sinu jaoks tähendavad mõisted „demokraatia“ ja „õigusriik“?

Õigusriigis ei lasta kellegi kätte koonduda liialt palju võimu ja kõik, teiste seas Riigikogu ja kohtud, on allutatud põhiseadusele ja seadustele. Seadused kehtivad ka kriisiajal, olgu tegu julgeoleku, majanduse või tervisekriisiga. Sõltumatud institutsioonid ei takista seaduslikkust nõudes kriisi lahendamist, vaid tegelikult toetavad seda. Suure hirmu ajel on inimesed lihtsasti valmis põhiõigused ja neid kaitsva õigusriikluse pausile panema. Kõva käsi meeldib inimestele tavaliselt nii kaua, kui see neid endid kõrist haarab, aga siis on hilja, kui sõltumatuid institutsioone enam õigusriiklust kaitsmas pole. Öeldakse, et demokraatia tähendab lihtsalt enamuse otsust. Põhiseaduse järgi ei ole see nii. Enne otsustamist tuleb asi selgeks teha ja otsustajal ka vastutada, hetkeemotsioonil põhinevad kiirotsused on lubamatud. Demokraatlikus riigis on inimestel õigused ja kohustused tasakaalus, vabaduse ja otsustamisõigusega kaasneb vastutus. Demokraatlikus õigusriigis tasuks end otsustajana -kodanikuna, ametnikuna, poliitikuna- mõelda erinevatesse rollidesse ja arutleda, kas tehtav otsus on õiglane ja mõistlik ka teistest vaatepunktidest või ainult sinu omast, ja kas see on Eestile pikas vaates kasulik.